תשע בריבוע

תשע בריבוע (באנגלית: Hollywood Squares), או כוכבים בריבוע, הוא שעשועון טלוויזיה אמריקאי ששודר במקור ברשת NBC בין השנים 1966 עד 1980, ולאורך השנים נוצרו לו מספר גרסאות מחודשות.

התוכנית מבוססת על המשחקים איקס עיגול ואמת או שקר. על מנת לנצח בשעשועון המתחרים צריכים לקבוע איזה מהתשובות אותם מספקים ידוענים שונים הם הנכונות לשאלות טריוויה שונות.

בישראל הופקו לשעשועון שתי גרסאות לאורך השנים – האחת, אשר שודרה בין 1977 ל-1982 בערוץ הראשון תחת השם "תשע בריבוע", והשנייה אשר שודרה ב-1999 בערוץ 2 (בזכיינית "קשת") תחת השם "כוכבים בריבוע". גם הגרסה האמריקנית של התוכנית הפכה זמינה לצפייה בישראל לאורך השנים בשירות הסטרימינג נטפליקס.

 פורמט 
בפורמט הקלאסי של התוכנית מוצב במרכז הבמה "לוח משחק" אשר כולל 9 קוביות בגודל 3x3, כאשר בכל אחת מהן יושב ידוען.

שני מתמודדים מתחרים בחמישה סבבים שונים, כאשר בכל סבב המתחרים מנסים ליצור רצף של איקס או עיגול בשורה, טור או באלכסון. כל משתתף בתורו בוחר בריבוע, ובעקבות כך המנחה שואל את הידוען שיושב באותו הריבוע שאלת טריוויה. הידוען מספק תשובה, והמתמודד חייב להחליט אם מדובר באמת או בשקר.אם המתחרה צדק הוא "מקבל" את הריבוע, אחרת, היריב מקבל את אותו הריבוע.

השאלות שנשאלות בתוכנית הן בין היתר שאלות בקטגוריות ידע כללי, תרבות פופולרית, היסטוריה, ונושאים שונים אחרים.

 הגרסאות הישראליות 
את הגרסה המקורית בישראל (בין 1977 ל-1982) הנחה אורי זוהר. באותה תקופה החל תהליך חזרתו בתשובה של זוהר אל מול עיני משתתפי התוכנית וההפקה, כשהתחיל להגיע לצילומים לבוש בציצית ובכיפה וביקש משאר המשתתפים לדבר בנימוס ולא להשתמש "בדברי תועבה". לאחר מכן טוביה צפיר החליפו.
ב-1993 שודרה עונה נוספת של השעשועון בערוץ הראשון, אותה הנחה אייל גפן.

בערוץ 2 (ב-1999) הנחה את התוכנית שי אביבי, וצביקה הדר ישב דרך קבע במשבצת האמצעית. גם יגאל שילון היה בין עובדי התוכנית. בגרסה הראשונה של קשת הייתה משבצת שבה כיכב זוג טלוויזיוני מוכר, וכל אחד מהם אמר תשובה שונה, ועל המתמודד הוטלה המשימה לגלות איזו תשובה היא הנכונה מבין השתיים. 

בעונה השישית של "הפיג'מות" שודר פרק המבוסס על השעשועון תחת השם "XO".

התוכנית עצמה זכתה לפרודיה בשנת 1995 בתוכנית "הקומדי סטור" בתור אחד השעשועונים שהופיעו במכת ה"שעשועומניה", וכן בשנת 2025 בתוכנית "ארץ נהדרת" תחת השם "כוכבים בטיוח".

בשנת 2010 בוצע שחזור של השעשועון הזה במסגרת השעשועון "שחקו אותה בגדול" בהנחייתו של אברי גלעד, וברשת נעשתה עונה נוספת של תשע בריבוע בהנחייתו של אברי גלעד תחת השם "חכמים בריבוע".

בשנת 2025 שב השעשועון בקשת 12 בהנחיית עידו רוזנבלום (שהיה אחד מכותבי השאלות בגרסה הקודמת בקשת). את העונה הזאת הפיקה "טדי הפקות". בעונה הזו התחרו שני ידוענים (בחלק מהמקרים זוג מפורסם, שבני הזוג התחרו אחד בשני), וכמו כן, בעונה הזו היה סיבוב שהיה קשור לעובדות שהיו קשורות לידוענים וסיבוב נוסף שקשורות לישראלים, וכן במצב של תיקו היו מביאים חפץ וכל אחד משני ידוענים אקראיים מבין התשעה ענה תשובה שונה ועל המתמודד הוטלה המשימה לדעת איזו תשובה מבין השתיים היא הנכונה. אחד מבמאי הגרסה הזו הוא יואב צפיר, בנו של המנחה השני של הפורמט טוביה צפיר (שכיכב בתור אחד הידוענים שבמשבצות בפורמט הזה באחת התוכניות).

 הפרסים 
נושא הפרסים היה טאבו בערוץ הראשון. ההפקה לא הסכימה לפרסים יקרי ערך או כספיים. לכן הפרסים היו פשוטים (מוצץ, בננות, נייר טואלט וכולי) למעט רחל פלינט שזכתה ב-9000 ל"י.
בערוץ 2 הפרסים היו רכב שטח או יחידת נופש.

בעונה של 2025 הזוכה היה זוכה בחופשה, אם הצליח לאתר נכונה מבין הידוענים שבהם ענה נכון, את הכרטיס המוזהב ובנוסף גם בפסלון של אף מוזהב (בין אם הצליח לנחש היכן הפרס היה לבין אם לא).

 קישורים חיצוניים 





הערות שוליים

קטגוריה:שעשועוני טלוויזיה
קטגוריה:תוכניות טלוויזיה ישראליות
קטגוריה:תוכניות טלוויזיה אמריקאיות שעלו לשידור בשנות ה-1980
קטגוריה:תוכניות טלוויזיה ישראליות מבוססות על פורמט אמריקאי
קטגוריה:זוכי אמי בשעות היום: שעשועון
קטגוריה:סדרות טלוויזיה אמריקאיות שירדו משידור ועלו שוב